په زابل کې لس برمته شوي مسافر راخوشې شوي
زابل کې چارواکي وایي،په دغه ولایت کې دا لس برمته شوي مسافر تیر مازیګر د ملي امنیت د کارکونکو له خوا د یرغمل نیونکو له منګلو ازاد شوي.
چارواکي وایي دا مسافر د افغانستان د ملي امنیت د ریاست د کارکوونکو او د سیمه ایزو مشرانو په مرسته تیره ورځ ناوخته د یرغمل نیونکو څخه روغ رمټ راخوشې شوي دي. د زابل والي محمد انور اسحقزي امریکا غږ اشنا راډیو سره په مرکه کې ددغو لسو برمته شوو مسافرو خلاصیدل تائید کړي دي. ښاغلي اسحقزي ددغو مسافرو د خلاصون په باب وویل " لس مسافر د سیمه ایزو قومي مشرانو او ملي امنیت د ریاست د موظفینو له خوا تیره ورځ راخوشې شول او ټاکل شوې چې دا مسافر نن په پوځي هلیکوپتر کې له زابل څخه کابل ته ولیږدول شي ". د زابل والي د راخوشې شوو مسافرو د روغتیایي وضعیت په باب وویل چې د ټولو مسافرو روغتیایي وضعیت ښه دی. د افغانستان د ملي امنیت ریاست تیره ورځ ناوخته په یوه اعلامیه کې د یرغمل نیوونکو له منګلو د لسو برمته شوو مسافرو د خلاصون خبر ورکړی وو او ویلي دي چې دا مسافر ددغه ریاست د موظفینو له خوا د یرغمل نیوونکو له منګلو راخوشې شوي دي. د تیرعیسوي کال د نوامبر په نمایي کې وسله والو کسانو د زابل ولایت د شاجوې د ولسوالې په مربوطاتو کې دا لس مسافر چې د کندهار څخه کابل ته په لاره وو یو نامعلوم ځای ته وتښتول. د زابل ولایت د شاجوې وسله وال محمد جوادي امریکا غږ اشنا راډیو ته وویل دا لس مسافر د ملا تقوی په نوم د طالبانو د یو سیمه ایز قوماندان له خوا برمته شوي وو. شاغلي جوادي وویل " ملاتقوی د طالبانو یو قوماندان دی، چې دا لس مسافر یې د کوچیانو د څلور سوه پسونو په بدل کې برمته کړي وو ". هغه وویل چې د کوچیانو پسونه د غزني په ولایت کې ځینو سیمه ایزو وسله والو تښتولي وو. سیمه ایز چارواکي وایي چې دا مسافر به نن په پوځي هلیکوپټر کې له زابل څخه کابل ته ولیږدوي.